CELEX: E2016J0015
Language: et
Date: 2017-09-13 00:00:00
Title: Kohtu otsus, 13. september 2017, kohtuasjas E-15/16 — Yara International ASA vs. Norra valitsus (Asutamisõigus – EMP lepingu artiklid 31 ja 34 – vajalikkus – kontsernisiseseid toetusi käsitlevad siseriiklikud eeskirja – maksustamispädevuste tasakaalustatud jaotus – lõpliku kahjumi erand – maksustamise vältimise oht – puhtalt fiktiivsed tehingud – õiguste kuritarvitamise keeld)

18.1.2018   
            
            
               ET
            
            
               Euroopa Liidu Teataja
            
            
               C 16/4
            
         KOHTU OTSUS,
   13. september 2017,
   kohtuasjas E-15/16
   Yara International ASA vs. Norra valitsus
   
      (Asutamisõigus – EMP lepingu artiklid 31 ja 34 – vajalikkus – kontsernisiseseid toetusi käsitlevad siseriiklikud eeskirja – maksustamispädevuste tasakaalustatud jaotus – lõpliku kahjumi erand – maksustamise vältimise oht – puhtalt fiktiivsed tehingud – õiguste kuritarvitamise keeld)
   
   (2018/C 16/04)
   Kohtuasjas E-15/16, Yara International ASA vs. Norra valitsus, on Borgartingi apellatsioonikohus (Borgarting lagmanssrett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb Euroopa Majanduspiirkonna lepingu, eriti selle artikli 31 tõlgendamist kontsernisiseseid toetusi käsitlevate siseriiklike eeskirjade puhul. Kohus koosseisus esimees ja ettekandev kohtunik Carl Baudenbacher ning kohtunik Per Christiansen ja ad hoc-kohtunik Ása Ólafsdóttir tegi 13. septembril 2017 otsuse, mille resolutiivosa on järgmine:
   EMP lepingu artiklid 31 ja 34 ei takista kohaldamast kontsernisiseste toetuste suhtes siseriiklikke eeskirju, näiteks Norra maksukorralduse seadust, mille kohaselt vähendab toetus vara üleandja maksustatavat tulu ja suurendab vara saaja maksustatavat tulu, sõltumata sellest, kas saaja on maksustamise seisukohast kahjumis või kasumis, kui eeskirjades on sätestatud tingimus, et nii vara üleandja kui ka vastuvõtja kuuluvad asjaomases EMP riigis maksustamisele. EMP õiguses on sätestatud, et siseriiklike eeskirjade eesmärk peab olema õiguspärane, näiteks säilitada EMP riikide vahel maksustamispädevuse tasakaalustatud jaotus või hoida ära puhtalt fiktiivseid tehinguid, mis põhjustavad maksustamise vältimist. Siseriiklikud eeskirjad lähevad aga kaugemale, kui on vajalik selliste eesmärkide saavutamiseks, kui välismaise tütarettevõtja kahjum on lõplik.